
_START_ARTICLE_
Majoratsforeningen
_START_PARAGRAPH_
Majoratsforeningen er en dansk forening for besiddere af tidligere majorater (dvs. de største godsejere), oprettet 1930. Foreningen blev dannet i kølvandet på lensafløsningen for at værne de fællesinteresser, som var knyttet til de majoratsejendomme, som efter vedtagelsen af lensafløsningsloven af 4. oktober 1919 overgik til fri ejendom._NEWLINE_Selvom foreningen ikke var politisk fik den i 1930'erne via formanden Jørgen Sehested en nær tilknytning til Landbrugernes Sammenslutning og Bondepartiet, som den støttede økonomisk._NEWLINE_Foreningen eksisterer stadig og har adresse i København.